Na temelju čl.58. Zakona o odgoju i obrazovanju u osnovnoj i srednjoj školi („NN“, broj 87/08 , 86/09, 92/10, 105/10, ispr.90/11, 5/12, 16/12, 86/12., 126/12 i 94/13) i čl. 27. i 201. Statuta Srednje škole „Stjepan Ivšić“, Školski odbor je u suradnji s Nastavničkim vijećam, Vijećem učenika i Vijećem roditelja na sjednici održanoj \_16. rujna \_ 2014. god. donio

**PRAVILNIK O KUĆNOM REDU**

**I. OPĆE ODREDBE**

**Članak 1.**

Ovim pravilnikom uređuje se kućni red u Srednjoj školi „Stjepan Ivšić“ Orahovica (u daljnjem tekstu: Škola)

**Članak 2.**

Ovaj pravilnik odnosi se na sve osobe za vrijeme njihova boravka u Školi.

**Članak 3.**

S odredbama ovoga Pravilnika razrednici su dužni upoznati učenike i njihove roditelje, odnosno skrbnike. Jedan primjerak ovoga pravilnika ističe se na vidljivom mjestu kod ulaznih vrata.

**II. BORAVAK U PROSTORU ŠKOLE**

**Članak 4.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i drugim slučajevima o čemu odlučuje ravnatelj Škole.

**Članak 5.**

U prostoru Škole zabranjeno je:

* pušenje
* nošenje oružja
* promidžba i prodaja svih proizvoda koji nisu u skladu sa ciljevima odgoja i obrazovanja
* pisanje po zidovima i inventaru Škole
* bacanje smeća izvan koševa za otpatke (papira, žvakaćih guma,plastičnih boca i sl.)
* unošenje i konzumiranje alkohola i narkotičkih sredstava
* unošenje sredstava, opreme i uređaja koji mogu izazvati požar ili eksploziju
* unošenje i upotreba pirotehničkih sredstava za zabavu (npr. petardi i sl.)
* korištenje rječnika koji nije primjeren Školi
* namjerno uništavanje opreme i inventara Škole
* tjelesno i verbalno zlostavljanje
* vrijeđanje dostojanstva osobe
* igranje igara na sreću i sve vrste kartanja
* unošenje tiskovina nepoćudnog sadržaja.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

**Članak 6.**

Dužnost je radnika, učenika i drugih osoba koje borave u Školi skrbiti se o imovini Škole prema načelu dobrog gospodara.

Za održavanje kućnog reda odgovorni su svi radnici i učenici Škole.

**Članak 7.**

Radnici Škole moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, grijanja, vodovoda ili drugi kvar radnici i učenici obavezni su prijaviti tajniku ili ravnatelju.

**Članak 8.**

Radnici i učenici Škole trebaju se primjerno odijevati i kulturno ponašati prema roditeljima i drugim osobama koje borave u Školi.

**Članak 9.**

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Za održavanje reda u kabinetima i specijaliziranim učionicama odgovoran je nastavnik koji je za istu zadužen.

Prilikom preuzimanja učionice nastavnik iz stavka 2. dužan je pregledati učionicu, uočiti nedostatke ili počinjenu štetu i o tome obavijestiti ravnatelja ili tajnika.

**III. RADNO VRIJEME**

**Članak 10.**

Rad Škole organiziran je u dvije smjene koje se svaki tjedan izmjenjuju, pet radnih dana tjedno.

Radno vrijeme Škole  počinje u prvoj smjeni u 7,00 sati i  traje do 15,00 sati.

Radno vrijeme Škole  počinje u drugoj smjeni 12,00 sati i  traje do 20,00 sati.

**Članak 11.**

Učenici su dužni doći na nastavu na vrijeme prije njezina početka, a napustiti školsku zgradu najkasnije 10 minuta nakon posljednjeg školskog sata, odnosno drugih školskih aktivnosti.

**Članak 12.**

Radno vrijeme Škole i raspored radnog vremena radnika određuje ravnatelj u skladu s Godišnjim planom i programom rada Škole. Radnici su dužni dolaziti na posao i odlaziti s posla prema rasporedu radnog vremena. Način evidencije i nazočnosti na radu određuje ravnatelj sukladno zakonskim propisima.

**Članak 13.**

Roditelji ili skrbnici  se mogu informirati o uspjehu učenika s nastavnicima u dane primanja roditelja ili u vrijeme koje odredi razrednik, odnosno predmetni nastavnik a u skladu s Pravilnikom o načinima, postupcima i elementima vrednovanja učenika u osnovnoj i srednjoj školi.

**IV. UČENICI**

Učenici mogu boraviti u Školi u vrijeme određeno za nastavu i ostale oblike odgojno-obrazovnog rada prema Godišnjem planu i programu rada.

**Članak 15.**

Učenici su dužni međusobno, prema nastavnicima i radnicima Škole te drugim osobama tijekom njihova boravka u Školi pridržavati se civiliziranog ponašanja, posebno u svezi:

            a) uljudne komunikacije koja podrazumijeva

                        -     oslovljavanje koje uvažava status oslovljenog

                        -     međusobno pozdravljanje

            -     izbjegavanje rječnika koji nije primjeren ustanovi (psovke, nepristojni izrazi i sl.)

            b) odijevanja i vanjskog izgleda što podrazumijeva

                        -    odijevanje i opći izgled koji je primjeren ovoj ustanovi.

**Članak 16.**

U učionice i kabinete učenici ulaze zajedno s nastavnikom.

Učenik može svoje mjesto rada promijeniti samo uz dopuštenje nastavnika.

**Članak 17.**

Namjerno kašnjenje na nastavu nije dozvoljeno.

Ako učenici opravdano kasne na nastavu, trebaju ući tiho u učionicu i ispričati se nastavniku.

Svako kašnjenje učenika na nastavu nastavnik je dužan evidentirati.

**Članak 18.**

Tijekom nastave učenici se ne smiju dovikivati, prepirati se i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke.

Učenik kojega je nastavnik prozvao dužan je ustati (u dogovoru s nastavnikom).

**Članak 19.**

Učenika koji nakon opomene i dalje ometa nastavu nastavnik je dužan uputiti pedagogu i ravnatelju.

Nastavnik ne smije vrijeđati učenika ili na drugi način povrijediti njegova prava.

Zabranjeno je kažnjavanje učenika udaljavanjem s nastave.

**Članak 20.**

Na nastavi učenik ne smije koristiti mobitel, walkman, discman, MP-3, MP-4 i druge slične uređaje.

Učenicima je u Školi zabranjeno snimanje i objavljivanje snimaka bez dozvole ravnatelja.

**Članak 21.**

Učenici ne smiju bez dopuštenja ulaziti u zbornicu, ured ravnatelja i tajnika. Ako trebaju nastavnika, s njim mogu razgovarati na hodniku ili mjestu koje odredi nastavnik.

Školski pribor i opremu za izvođenje nastave učenici mogu prenositi iz prostorije u prostoriju jedino uz suglasnost predmetnog nastavnika. Učenici su dužni nastavna pomagala i školski pribor vratiti na mjesto odakle su ga uzeli po završetku sata. Za vraćanje školskog pribora i opreme odgovoran je predmetni nastavnik.

Učenici su dužni na nastavu nositi propisani pribor i opremu. Ukoliko to izbjegavaju snose posljedice u vidu iskazane pedagoške mjere.

**Članak 22.**

Učenici imaju pravo na veliki odmor od 20 minuta nakon trećeg nastavnog sata i male odmore od 5 minuta između nastavnih sati.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u školskom dvorištu ili okolišu Škole.

**Članak 23.**

Kod napuštanja učionice učenici trebaju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

**Članak 24.**

U razrednom odjelu tjedno se određuje redar kojeg određuje razrednik prema abecednom redu.

Dužnosti redara su:

* da prije početka nastave, pregleda učionicu i o uočenim nepravilnostima ili oštećenjima izvijesti predmetnog nastavnika
* pripremi učionicu za nastavu, briše ploču i donose prema potrebi nastavna sredstva i pomagala
* izvješćuje pedagoga, satničara ili ravnatelja o nenazočnosti predmetnog nastavnika na nastavi
* prijavljuje nastavnicima početkom svakoga nastavnog sata nenazočne učenike
* izvješćuje o nađenim predmetima nastavnika, a predmete  (knjige, odjeću, nakit, pribor i sl.) odnosi kod podvornika
* nakon završetka sata posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuje nastavnika ili tajnika.

**Članak 25.**

 Knjige posuđene u knjižnici učenik je obavezan čuvati i neoštećene pravodobno vratiti.

**Članak 26.**

Učenici su odgovorni za štetu koju učine imovini Škole prema općim propisima obveznog prava.

**Članak 27.**

**Pravila međusobnih odnosa učenika**

Međusobni odnosi učenika trebaju se zasnivati na načelu kulturnog ophođenja. Stariji učenici svojim uzornim radom i ponašanjem trebaju biti primjer mlađim učenicima.

Učenici  se trebaju zalagati za pravednost, suradnju, međusobno pomaganje i kolegijalnost u razredu i Školi.

Učenicima je  zabranjeno bilo kakvo psihičko ili fizičko zlostavljanje, omalovažavanje, podcjenjivanje ili ismijavanje, te iskorištavanje drugih učenika.

Kada učenici uoče protupravna ponašanja navedena u st. 3. ovog članka dužni su to prijaviti razredniku ili pedagogu.

U slučaju kršenja pravila međusobnih odnosa učenika Škola će postupati sukladno Protokolu o postupanju u slučaju nasilja među mladima.

**Članak 28.**

**Pravila međusobnih odnosa učenika i radnika**

Svi radnici Škole u kontaktu s učenicima su dužni poštivati dostojanstvo učenika te svojim ponašanjem stvoriti sigurno, ugodno i tansparentno školsko okružje.

Nastavnici su dužni:

* osigurati zanimljivu i dobro strukturiranu nastavu
* ocjenjivati učenike pravedno i objektivno te prema unaprijed poznatom kriteriju
* uvažavati individualne karakteristike učenika, njihove potrebe i probleme
* razmotriti i uvažavati argumentirane primjedbe učenika
* svojim odijevanjem i ponašanjem štititi dignitet struke

Učenici su dužni:

* savjesno učiti i biti odgovorni prema svojim obvezama
* poštivati nastavnike i druge radnike Škole i
* dati svoj doprinos kako bi Škola bila mjesto u koje rado dolaze.

**Članak 29.**

**Pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja**

Radnici Škole dužni su poticati pozitivno ozračje u radu Škole na slijedeći način:

1. Nastavnici i stručni suradnici su dužni upoznati učenike s normama prihvatljivog ponašanja unutar i izvan Škole koje isključuju svaku mogućnost namjernog psihičkog i fizičkog zlostavljanja kao i svaki oblik diskriminacije učenika.
2. Radnici Škole su dužni prijaviti ravnatelju svaku vrstu namjernog fizičkog kontakta s ciljem nanošenja fizičkih ozljeda pojedincu ili grupi, psihičko zlostavljanje koje može imati za posljedicu traume i duševne boli kao i sve oblike verbalnih sukoba koji potiču na nasilje te diskriminaciju temeljenu na etničkoj, nacionalnoj, spolnoj i vjerskoj osnovi, te diskriminaciju zbog tjelesnih hendikepa i smanjene intelektualne moći.
3. Škola je dužna obaviti obavijesni razgovor s roditeljima aktera sukoba te ih upoznati sa svim daljnjim mjerama koje se poduzimaju zbog psihičkog i fizičkog zlostavljanja nad drugim pojedincem ili skupinom.

**V. DEŽURSTVA**

**Članak 30.**

U Školi za vrijeme rada dežuraju nastavnici.

Raspored dežurstva nastavnika utvrđuje se na način koji odredi ravnatelj.

**VI. KRŠENJE KUĆNOG REDA**

**Članak 31.**

Postupanje prema odredbamaovog Pravilnika sastavni je dio radnih obveza radnika i učenika Škole.

**Članak 32.**

Radnik koji postupi suprotno odredbama ovoga Pravilnika, odgovoran je za povredu radne obveze.

**Članak 33.**

Učenik koji postupi suprotno odredbama ovoga Pravilnika, odgovoran je prema Statutu Škole.

Kršenje odredbi kućnog reda za koje se izriče pedagoška mjera opomena:

* bacanje smeća  izvan koševa za  otpatke (papira, žvakaćih guma, plastičnih boca i sl.)
* korištenje rječnika koji nije primjeren Školi
* nenošenje propisanog pribora i opreme za rad
* nepropisno odijevanje koje nije u skladu s kućnim redom.

Kršenje odredbi kućnog reda za koje se izriče pedagoška mjera ukor:

-     pušenje,

-     pisanje po zidovima i inventaru Škole

-     unošenje tiskovina nepoćudnog sadržaja

-     igranje igara na sreću i sve vrste kartanja

-    unošenje pirotehničkih sredstava (petarde i sl.)

-    upotreba mobitela, walkman-a, MP3, MP4 i drugih sličnih uređaja na nastavi

-     ponavljanje kršenja odredbi kućnog reda za koje je učeniku izrečena pedagoška mjera opomena

Teže kršenje odredbi kućnog reda za koje se izriče pedagoška mjera opomena pred isključenje:

-    unošenje sredstava, opreme i uređaja koji mogu izazvati požar ili eksploziju

-    namjerno uništavanje opreme i inventara Škole

-    tjelesno i verbalno zlostavljanje

-    upotreba pirotehničkih sredstava (petarde i sl.)

-    vrijeđanje dostojanstva nastavnika ili radnika Škole

-     ponavljanje kršenja odredbi kućnog reda za koje je učeniku izrečena pedagoška mjera ukor.

Teško kršenje odredbi kućnog reda za koje se izriče pedagoška mjera isključenje iz Škole:

-    unošenje i konzumiranje alkohola i narkotičkih sredstava u Školi

-     namjerno nanošenje znatne materijalne štete Školi,

-     nošenje, prijetnja i upotreba oružja u prostorima Škole

-     ponavljanje kršenja odredbi kućnog reda za koje je učeniku izrečena pedagoška mjera opomena pred isključenje.

**Članak 34.**

Osobu koja za vrijeme boravka u Školi krši kućni red, dežurni nastavnik ili ravnatelj će udaljiti iz prostora Škole.

**VII. PRIJELAZNE I ZAVRŠNE ODREDBE**

**Članak 35.**

Ovaj Pravilnik stupa na snagu osmog dana od dana objavljivanja na oglasnoj ploči Škole.

**Članak 36.**

Stupanjem na snagu ovog pravilnika prestaje važiti Pravilnik o kućnom redu broj 462/98, od 10. lipnja 1998.

Klasa: 003-03-14-01/

Urbroj: 2189-38 -01-14-01

Orahovica, 16. rujna 2014. g.

**Predsjednik Školskog odbora**:

 Dragan Zubak, prof.

Pravilnik je objavljen na oglasnoj ploči dana 17. rujna 2014., a stupio je na snagu dana 25. rujna 2014.